**Kislány a pályaudvaron**

amikor megérkeztem Magyarországra  
szerettem azt is ahogyan a  
hangosbemondó kitartón furulyázta  
a második vágányon vonat halad át  
a vágány mellett kérjük vigyázzanak  
kedvem lett volna beszélni hozzá  
jó estét bácsi – ilyesmi szerettem volna  
megtudni hol lakik takarítóra  
kertészre van-e szüksége  
jól fésült urak szép leányok zártak  
aztán körbe de egy csütörtökön  
végül utat kértem hogy elnézést erre  
erre a vonatra szól a jegyem  
világosodott varjuk marakodtak  
az üres állomáson  
ahol le kellett szállnom

**Útmenti járás**

pipacsból van a legtöbb és szomorúfűzből  
s amikor hátrafordulok   
feléd futó felhőket látok  
csak el ne tévedjek  
jaj el ne ájuljak   
hol éjszakázom majd és mit mondok  
miért cserepes a szám  
miért követnek a villámok  
és viszontlátom-e magam  
ebben a szállásadó menekülésben  
lesz-e kezem és lát-e még szemem  
napraforgót zölden sárgán   
s legvégül feketében  
          régi de valamiképpen  
          szép ez a kép  
szépsége örökségem

**Húsvét után**

meghoztam a döntést hétvégén  
imádkozom talán szavakkal  
talán csak fákat ölelve  
ha pedig esni fog tovább verebek   
közé állok s hogy ne tessek demagógnak  
ez utóbbit nem hívom imádságnak   
sem böjtnek sem áldozatnak  
két napom lesz elhalni   
s kikelni mint a mag

**Kapaszkodás**

nem hittem volna hogy egyszer  
leírom a szót ballonkabát  
milyen más volt így a  
karod micsoda lágy kapaszkodás  
ha azok a felhők kivilágosodnak  
          már mehetek én is  
el érted utánad és elmondom  
tegnap tegnap a túlélésre   
mentem törvényre szentségre  
de most most már a semmit akarom  
hosszú élet helyett  
egyetlen hibajavítást  
          irigylem a földet ahol vagy  
irigylem a Napot mely csókolgat s elnyeli csókjaidat  
irigylem a kilincset s a zárban felcsattanó csellóhangokat

**Ad notam mortis**

tűnődöm mi hal előbb  
meg a testem az árnyéka  
mennyi idő és milyen hosszú a halál  
          Istenem  
és milyen fehér mint a betegség  
amikor a tudat készül az éjszakára   
amelyen elárultatott  
          a test  
a test meztelenül mutatja magát  
ütik-verik a kezek mint a zongorát  
mintha a kéz kórust vezényelne  
de a test már nem szégyenkezik  
nem ölel s nem ölelik